РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/222-20

17. децембар 2020. године

Б е о г р а д

ЗАПИСНИК

СА 14.СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 17. ДЕЦЕМБРА 2020. ГОДИНЕ

Седница је почела у 12,00 часова.

Седници је, сагласно члану 70. став 1. алинеја прва Пословника Народне скупштине, председавао др Александар Мартиновић, председник Одбора.

Седници су присуствовали чланови Одбора: Адам Шукало, Верољуб Матић, Драгана Баришић, Дарко Лакетић, Лука Кебара, Ивана Николић, Небојша Бакарец, Угљеша Марковић, Марина Рагуш, Бранимир Јовановић и Шаип Камбери.

Седници су присуствовали заменици чланова Одбора: Маријана Крајновић, заменик Мирослава Кондића, члана Одбора, Живота Старчевић, заменик Сандре Божић, члана Одбора, Дијана Радовић, заменик Ђорђа Милићевића, члана Одбора.

Седници нису присуствовали чланови Одбора: Бранимир Спасић, Мирослав Кондић, Сандра Божић, Ђорђе Милићевић и Мира Петровић.

На предлог председника, Одбор је једногласно утврдио следећи:

Д н е в н и р е д:

1. Утврђивање предлога одлуке о усвајању кодекса понашања народних посланика.

**Прва тачка дневног реда:** Утврђивање предлога одлуке о усвајању кодекса понашања народних посланика.

Председник Одбора је упознао чланове и заменике чланова Одбора да је Радна група за израду Предлога кодекса понашања народних посланика коју је образовао Одбор, утврдила Нацрт одлуке о усвајању кодекса понашања народних посланика који им је достављен.

У складу са чланом 65. став 1. алинеја друга Пословника Народне скупштине, Одбор има обавезу да Народној скупштини поднесе Предлог кодекса понашања народних посланика и о том предлогу се расправља на пленуму, изнео је председник Одбора.

У дискусији су учествовали: др Александар Мартиновић, Верољуб Матић и Шаип Камбери.

Верољуб Матић, члан Одбора је истакао оправданост доношења Кодекса понашања народних посланика и указао да би се у поглављу „Опште етичке вредности“ у члану 6. ставу 2. могла додати нова алинеја, која би се односила на неистине изговорене од стране медија или појединаца, а којима се угрожава углед Народне скупштине и народних посланика, на које би се реаговало у посебно предвиђеним терминима рада Народне скупштине и одбора.

Шаип Камбери, члан Одбора је изнео став да су универзалне вредности сасвим оправдано предмет Кодекса понашања народних посланика али да постоје извесне недоумице које би могле бити предмет даљег разматрања и то: у члану 6, став 2, тачка 2; у члану 8; у члану 14; у члану 20. и у члану 23. Констатовао је да би се сагледавањем ових примедби које је изнео, усвојио Кодекс понашања народних посланика који би имао за циљ да сачува углед, како народних посланика, тако и Народне скупштине.

Председник Одбора је упознао чланове и заменике чланова Одбора да је Селма Кучевић, члан Радне групе за израду предлога кодекса понашања народних посланика, испред Посланичке групе УЈЕДИЊЕНА ДОЛИНА – СДА САНЏАК, на седници Радне групе, готово безрезервно прихватила текст Нацрта кодекса и није имала никакве примедбе.

На предлог председника Одбора, Одбор већином гласова није прихватио примедбе члана Одбора, Шаипа Камберија на текст Кодекса понашања .

Председник Одбора је истакао неопходност да се Предлог одлуке разматра по хитном поступку, имаујући у виду да Народна скупштина доношењем овог акта извршава обавезе у поступку придруживања Републике Србије Европској унији.

На предлог председника, Одбор је већином гласова усвојио предлог за успостављање хитног поступка.

Председник Одбора је указао на обавезу да Одбор одреди представника предлагача на седници Народне скупштине.

На предлог председника, Одбор је већином гласова као представника предлагача на седници Народне скупштине одредио председника Одбора.

На предлог председника, Одбор је већином гласова, утврдио Предлог одлуке о усвајању кодекса понашања народних посланика, у тексту који је достављен.

\*\*\*

Седница је завршена у 12,20 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Светлана Дедић др Александар Мартиновић